ky ky fr cs ky ky ky ky ky ky ky ky ky ky ky ky ky ky ky ky ky ky ky ky ky ru ky ky ky ky ky ky ky ky ky ky ru ru
"Алиби", 16.07.08 - 10-бет: Укук коргоочу Шараптын шарапаты...•
Шарап аке менен таанышканым күнү бүгүнкүдөй эсимде.
Апрелдин аягында биздин редакцияга Жалалабад шаарынын тургуну Манзура Умурзаковадан уулу Искендерди шаардык милиция кызматкерлери "Байэл" базарынан кармап алып, "чөнтөгүңө героин салып жүргөнсүң" деген доомат менен эки күн кармап жүргөндүгү, ал ортодо алардын бири Умурзаковадан 10 миң доллар талап кылгандыгы, бул окуя жөнүндө прокуратура, УКК органдарына билдирилип, күнөөлүү делген милиционер прокуратурада сурак берип жаткан жеринен кесиптештеринин жоон тобу прокуратураны басып киришип, тигил эргулду бошотуп кетишкендиги тууралуу кат келген.
Катты "Алибинин" 30.04.2008-жылдагы санына жарыялаганбыз. Эки-үч күн өтүп-өтпөй редакцияга Жалалабаддан бирөө телефон чалып, өзүн Шарап Абдыкадыров, укук коргоочу катары тааныштырып, Хамракулов Искендердин ишин аздыр-көптүр биле тургандыгын билдирди. Биз аны менен 8-май күнү Жалалабад шаарынан жолугууга макулдаштык.
Болжошкон күнү Жалалабадка биз түнкү саат бир жарымдарда жеттик. Күтө берип чарчаган Шарап акени "үйүнө кетип калгандыр"-деп ойлогон элем. Андай эмес экен. Бизди узун бойлуу, чачтарын ак баскан, калбаат, жупуну адам тосуп алды. Көрсө, Шарап акебиз ушул киши экен. "Алибиден" кабарчылар келет деп Хамракулов Искендердин адвокаты Максудов Равшанды да үйүнө жибербей, чайханада кармап отуруптур.
Биз узак жол жүрүп келгенибизге карабай таңкы саат төрттөргө чейин сүйлөштүк, пикир алыштык. Сөз негизинен жабыр тарткан Искендер тууралуу жүрдү. Биз Жалалабадда болгон эки күн бою Шарап аке биз менен чогуу болду. Ара-чолодо шаар көргөздү, негизинен Хамракулов Искендердин ишин өзүбүзчө изилдедик. Кетээрибизде жардамчысы экөө шаардын этегиндеги чайханадан бир тооктун этин, суусундуктарды салып берип, бизди Бишкекке узатып коюшкан эле.
Ошондон бери Абдыкадыров Шарап аке биздин редакциянын жакын досу. Ар кандай чечилбеген маселелер болуп калса, аларды чечүүгө областтык деңгээлде мүмкүнчүлүк болбой калса, биздин редакция аркылуу чечүүгө, калк таразасына чыгарууга аракет жасагандыгы сүйүндүрөт мени.
Бийликтен, укук коргоо, сот органдарынан жапа чеккен жалалабаддыктардын таламын талашып, алардын кызыкчылыгын өз кызыкчылыгындай көргөн бул адамдын жердештеринин укугун коргоп, чындык деп чыркырап, адилеттик деп алпурушуп, жүргөнүнө быйыл 51 жылдын жүзү болот экен.
Ойлоп көрсөм, адам укугун коргоону он беш жашымдан баштаган экенмин. "Ийри-Суу" совхозунда Мамадалы Аттокуров деген айыл кеңешинин төрагасы бар эле. Ал эл менен кеңешпей эле милиционерлерди ээрчитип алып, үймө-үй кыдырып, "этке, мал, жүн, сүт тапшыргыла"-деп элден жанагыларды зордук-зомбулук менен жыйып алат эле да, районго "мына, эл өз ыктыяры менен эт, сүт, жүн тапшырды"-деген отчет бере турган. Ошентип, Мамадалы Аттокуров районго алдыңкы жетекчи катары таанылып, кадыр-баркы көтөрүлдү. Бирок, мен жетимдердин, алсыздардын "бала-чакабызга сүт ичирбеди"-деп ыйлашканын көргөнүмдө эч чыдап тура албадым. Ошондо биринчи жолу колума калем алып, адамдардын укугун коргоого кириштим. Ошо совет доорунда чыгуучу "Чалкан" журналына бул тууралуу кат жазып жибердим.
Сын кабар жетээр менен журналдын атайын кабарчысы Токуш Айтикеев айылыбызга келип, элди чогултту да, "бизге Шарап Абдыкадыров дегенден кат барды, Мамадалы Аттокуров зордук-зомбулук менен эт, сүт, жүн алат экен, ушул туурабы?" дегенде, эл бир добуштан "туура" дешти.
Катта жазылгандар аныкталган соң, "Чалканга" "Акаларга таарыныч" аттуу сын макала жарыяланды. Ошондон кийин элден зордук-зомбулук менен эт, сүт, жүн алуу токтоп, "өзүңөрдөн ашыкча болсо бергиле деп сурана турган болушту".
"Кыргыз туусу" 15-17-ноябрь 2005-жыл.
Шарап аке Абдрахманов бүгүн жалалабаддыктардын урматтап-кадырлаган укук коргоочусу. Анын үйүнүн эшиги жабыр тартып, жапа чеккендер үчүн ар дайым ачык экенин мен жакшы билем. Ошентсе да айтар сөздү Шарап акенин шарапаты тийген адамдардын өздөрү айтканы оң болоор.
Биз 1994-жылы апрель айында көчкү жүрүп, биз жашаган үйлөр жараксыз болуп калганда, жергиликтүү жетекчилерге ссуда бергиле деп он төрт жыл кайрылып, ссуда албай калып, анын тийишине көзүбүз жетпей, биротоло түңүлгөн элек. "Баатырдын даңкын алыстан ук" дегендей, сиздин даңкыңызды угуп калып, сизге 2007-жылдын 19-февралында биздин укугубузду коргоп берүүнү суранып, арыз менен кайрылган элек.
Сиз бир жарым жыл биздин укугубузду коргоп, үнүбүзд Кыргыз Республикасынын Президенти К.С Бакиевге жеткирдиңиз.Качан гана Президент өз көзөмөлүнө алганда гана Финансы министри А.Жапаровдун колу коюлган 250 миң ссуда берилет деген сертификаттар колубузга тийди. Бизге көрсөткөн жардамыңызга терең ыраазычылык билдирүү менен сизге чын ден соолук, үй-бүлөлүк бакыт, эл үчүн аткарып жаткан ак ниет иштериңизге албан-албан ийгиликтердин жарала беришин каалайбыз.
Ош областындагы Өзгөн районунун Чаңгет айыл өкмөтүнүн тургундары.
Биз сизге шаар борборунун базар айланасындагы машиналар "бардагын" тартипке салып, жолго коюп берүү үчүн үнүбүздү жергиликтүү жетекчилерге, алар укпаса Президентке жеткирип койсоңуз деп арыз менен 2005-жылы 10-сентябрда кайрылган элек. Сиз эки жыл кайра-кайра жергиликтүү жетекчилерге, алар укпагандан кийин биздин үнүбүздү Президентке жеткирдиңиз.
Мына ошондо гана жергиликтүү жетекчилер - Жалалабад областтык мамлекеттик адмнистрациясы, 2008-жылдын 1-апрелинде сиздин арызыңыздын негизинде №78-б буйрук чыгарып, комиссия түздү. Машиналар "бардагы" тез арада жолго коюлду.
Жалалабад шаарындагы ЖЧК "Өзгөрүштранстын" айдоочулар жамааты.
2008-жылдын 5-апрелинде менин балам милициялар тарабынан жалган жалаа менен кармалып, башыбызга оор күн түшкөндө ушул укук коргоочу Шарап Абдыкадыров биздин үнүбүздү газеталарга жана Президенттен тартып бардык жогорку органдарга жеткирип турду. Дайыма биз менен бирге болду. Адамдын кандай экенин башыңа оор иш түшкөндө билет экенсиң. Укук коргоочу Шарап Абдыкадыровдон башка тууган-уругубуз да, жакын санаалаш досторубуз да жакын жолобой, бизден кача баштады. Себеби, алар уулум героин менен милициянын колуна түштү деген жалган жалааны угуп калышып, коркуп эч кимиси келе алган жок. Мунун милиция кызматкерлери тарабынан атайын бизден акча өндүрүү үчүн жасалган жалган жалаа экендиги бүткүл элге газета аркылуу укук коргоочу Шараптын жардамы менен жетип отурат. Ушундай эмгеги үчүн Шарап акеге чын дилимден ыраазычылык билдирем.
Сузак району, Дөмөр айылы.
Буга окшогон каттар Шарап акенин столунда толтура. Ал гана эмес, республиканын Президенти К. Бакиев да өз учурунда төмөндөгүдөй кат жөнөткөн экен:
Бүгүн ушул катты окуп отуруп мен бир нерсеге таң калам. "Өз учурунда" деп жазганымдын да жөнү бар. Себеби, Президент өзүнүн ыраазычылык катында "сиздин иш-аракетиңиздин негизинде шайлоочулар менин талапкерлигимди колдоп беришти" деп белгилеп келип, "биз мындан ары да бирге болуп, биздин Кыргызстан чыныгы демократиялык, бай, бактылуу жана гүлдөгөн өлкөгө айланышы үчүн колубуздан келгендин баарын жасаарыбызга ишенем" деп жакшына сөздөрдү жакшы эле жазган экен.
Тилекке каршы, Шарап Абдыкадыров бүгүнкү күнгө чейин Кыргызстандын чыныгы демократиялык өлкөгө айланышы үчүн, бейкүнөө адамдардын укуктары бузулбай, бийлик өкүлдөрүнөн жапа тартпашы үчүн кубат-күчүн, өр тартып бараткан өмүрүндөгү ченелүү убакыт-мүнөттөрүн аябай, Президентибиз "чаап берген жол" менен күрөш үстүндө келатат. Өкүнүчтүүсү, анын бүгүнкү каршылаштары- Президент үчүн "канын да, жанын да аябаган" бийлик өкүлдөрү болуп отургандыгында.
Дагы бир өкүнүчтүү нерсе-шайлоо өнөктүгүнөн кийин алкышын аябаган Президентибиз бүгүнкү күндөгү Шарап акенин шарапатын көргөн адамдардын бири катары укук коргоо багытындагы анын баа жеткис эмгегин баалап, ардак грамота же медаль берип койбогондугунда болуп отурат. Же, биздин өлкөбүздө бир киши үчүн башын баррикадага байлаган адамдар бааланып, жалпы элдин укугу үчүн жаны жай таппай күрөшкөн адамдар унутта кала береби.
Кандай болгон күндө да биздин ушул жазгандарыбыз Президент админстрациясынын чоңбу, кичинеби бир чиновнигинин көзүнө чалдыгып, колуна илинип калар. "Пенденин оозундагы сөз, кудайдын кулагында" деген макалдын чын-төгүнүн ошондо билербиз.
Азырынча, биздин редакция сизге окшогон адамдар бар экендигине, алар менен биз бир пикирлеш экендигибизге кубанычтабыз жана сиз менен биз дайыма сыймыктанууга акылуубуз деп ойлойбуз.
Дайыма бар болуңуз, Шарап аке!
Көкүрөгүңүздө чындык менен акыйкаттын машакаттуу маршы ойноп, карылык ириде сизди буйтап өтө берсин.